
Pregledna razstava slik prekmurskega slikarja odstira pogled v njegovo delo, ustvarjeno med leti 2012 in 2025. Prepoznavnost avtorjeve ustvarjalnosti se odlikuje v načinu izvedbe, ki se kaže v tehnični perfekciji lazurnega slikarstva. Zasnovano v dolgotrajnem procesu, svoje slikarstvo gradi premišljeno in natančno z izjemnim znanjem plastenja barvnih nanosov. Mehki barvni prehodi tako ustvarjajo dialog med ploskovitimi, krožnimi ali elipsastimi oblikami, kar predstavlja eno ključnih izraznih sporočilnosti njegove modernistične ustvarjalnosti.

Cikel slik "Up" 
Iz meglenih juter, k svetlobi upanja.
Mirko Rajnar, 24. september 2012

Prispodobe naslikane v ciklu Up, so energijska polja, ki z svetlobo in barvo odražajo pozitivno naravnano vzdušje upanja.  
Mirko Rajnar, marec 2013
 
Instrumentalna glasba brez besedila - teksta, kjer je " lepota" same glasbe tisto, kar poslušalcu nudi možnost lastne interpretacije slišanega, je nekaj podobnega, kar sam želim doseči v  ciklu "Up" na slikarski način, z iluzijo svetlobe in barve!
Mirko Rajnar. September 2014

Negativnost in distopičnost se v sodobnem svetu odraža na različne načine in na različnih nivojih človeškega bivanja. In ravno zato je upanje in optimizem tisto, kar je lahko nosilec novega zagona v umetnosti.    
Umetnost naj spodbuja optimizem in upanje!  Malodušju in distopičnosti, rojenih iz grozot današnjega sveta, bom oporekal in nasprotoval z optimizmom, tudi utopičnostjo, če bo potrebno!
Mirko Rajnar, 7. maj 2017

Kako se znajti v  svetu, kjer je tudi  likovna umetnost postala zgolj oblika trgovine za ustvarjanje dobička posvečenih promotorjev te elitistične panoge?
Pojdi po svoji poti in še naprej verjemi v svoje  mladostne ideale. Torej občuduj slikarstvo, ki  si ga občudoval že kot mladostnik. Renesanso, barok, impresioniste, moderniste in le redko kaj, čemur smo priča zdaj. Plevel se razrašča divje in nebrzdano!
Mirko Rajnar 15. julij 2023

Mirko Rajnar je bil rojen 25. januarja 1961 v Murski Soboti. Po končani Srednji šoli za oblikovanje v Ljubljani leta 1979, je istega leta začel študirati na Pedagoški akademiji v Mariboru, smer likovni pouk in se po dveh študijskih letih leta 1981, vpisal na Akademijo za likovno umetnost v Ljubljani, kjer je diplomiral leta 1988 pri profesorju Andreju Jemcu in Jožefu Muhoviču. Kot študent je bil prejemnik študentske Prešernove nagrade za dosežke na področju slikarstva. Po študiju leta 1988, se je zaposlil kot modni oblikovalec za moška oblačila v tovarni Mura v Murski Soboti.. Leta 1995 je začel delovati kot samozaposleni v kulturi na področju slikarstva in pedagog na področju likovne umetnosti. Leta 2013, začne poučevati risanje v programu Grafični tehnik, na SPTŠ v M. Soboti. Svoja dela razstavlja na samostojnih in skupinskih razstavah doma in v tujini. Za svoja dela je doslej  prejel deset strokovnih nagrad. Živi v Murski Soboti.
Izbrane nagrade
1985, Študentska Prešernova nagrada za umetniške dosežke na področju slikarstva.
1996, Velika nagrada na Mednarodni likovni razstavi Pannonia 1995, Shombathely
1996, Velika nagrada Ex tempore, Galerija Ante Trstenjak, Ljutomer.
2010, Častna nagrada, Majski salon, Slovenj Gradec.

